
Preşedintele Ion Iliescu, în numele său, al guvernului şi al PSD, se 
arată indignat că ambasadorul Statelor Unite ne dă lecţii de stârpire a 
corupţiei. Principiul invocat este al neamestecului în treburile interne, care 
acoperă toate actele puterii şi numai noi, românii, avem dreptul de a ne 
pronunța asupra lor. 

Despre generalizarea corupţiei. inegalitatea în fața justiției, genocidul 
din domeniul sănătăţii, aroganţa clasei politice şi a noilor îmbogăţiți, nu 
au dreptul să vorbească cei din Uniunea Europeană şi din NATO, deşi 
puterea bate cu insistență la porțile lor. În viziunea indusă de putere, reacția 
preşedintelui este un act de demnitate națională. 

Deunăzi a fost parafat Tratatul de bază cu Rusia, pe care preşedintele 
țării urmează să-l semneze în curând. Textul nu a fost publicat, dar din 
zgârcitele relatări oficiale, rezultă că tratatul nu va menţiona cele două 
chestiuni în litigiu: Tezaurul României reţinut de guvernul bolşevic în 1918 
şi Pactul Molotov-Ribbentrop din 1939. 

O anexă la Tratat, care urmează să fie semnată de miniştrii de externe 
ai celor două ţări și care nu are forța juridică a unui tratat, urmează să 
deschidă o procedură de identificare a Tezaurului României aflat în Rusia, 


“pe de o parte, şi să considere nul şi neavenit pactul germano-sovietic, din 


'39, dar să cuprindă și o declaraţie a părții române care condamnă 
«agresiunea antisovietică), adică războiul purtat între 1941-1944 pentru 
recuperarea teritoriilor româneşti ocupate de URSS, pe de altă parte. 
Conţinutul tratatului, așa cum este el cunoscut acum, face definitivă 
renunțarea la orice drept şi legitimitate asupra Basarabiei, nordului 
Bucovinei, a ținutului Herţa şi a Insulei Şerpilor, situaţie fără precedent în 
istoria Principatelor şi a statului român. Abandonarea interesului naţional 
de către actuala putere are totuşi un precedent semnificativ, tratatul 
româno-sovietic parafat în 1991 în timpul guvernării FDSN, preşedinte 
fiind tot Ion Iliescu. Acel tratat, cu clauze inegale, un tratat de 
cvasi-vasalitate, nu a mai fost semnat, grație dispariţiei uneia din părţi, 
URSS. Nici «opoziţia democrată» nu a fost mai inspirată, preşedintele 
Emil Constantinescu semnând Tratatul de bază cu Ucraina, care recunoștea 
nu numai actuala frontieră ci şi cedările teritoriale aferente. 

Pierderile de teritorii nu au fost o raritate în spațiul locuit de români, 

dar ele erau fie rezultatul unor invazii străine, fie al unor cesiuni ale puterii 
suzerane nicicând recunoscute de domnitorii pământeni sau de statul român. 
Cedările teritoriale din 1940 au fost făcute sub imperiul amenințării cu 
forţa şi nu au fost recunoscute printr-un tratat. De asemenea, Tratatul de 
pace de la Paris, semnat după cel de-al doilea război mondial, ne-a fost 
impus, ca urmare a pierderii războiului, de către puterile aliate, în condițiile 
în care țara era ocupată de Armata Roşie, iar guvernul semnatar al tratatului 
fusese instalat de ocupantul sovietic. Nu în aceeaşi situaţie s-au aflat 
guvernările post-revoluţionare, iar acum guvernarea Năstase — PSD. De 
altfel, cei ce au încheiat tratatele cu URSS, în 1991, cu Ucraina şi acum cu 
Rusia, nici nu încearcă să le justifice prin interesul naţional întrucât el 
este în mod evident încălcat, ci, în cazul tratatului cu Ucraina, pentru a 
intra în NATO, ceea ce de altfel nu s-a întâmplat, iar în cazul tratatelor cu 
Rusia, pentru a «normaliza» relaţiile şi a promova colaborarea economică. 
Nici tratatul cu Ucraina şi nici cel cu Rusia nu erau şi nu sunt obligatorii, 
nici un document internațional nu ne impune acest lucru, iar principiul 
interesului naţional ar trebui să determine clasa politică să aştepte o 
conjunctură favorabilă pentru încheierea tratatelor fără ca acestea să 
prejudicieze interesele țării. . 

Interesul naţional nu trebuie confundat cu interesele conjuncturale, 
oricare ar fi ele, iar renunțarea la o parte din teritoriul naţional nu priveşte 
numai actuala generaţie, ci strădaniile şi lupta generaţiilor trecute precum 
şi pe cele viitoare, cărora trebuie să le transmitem măcar dreptul la teritoriul 
național dacă nu şi posesiunea lui. 

Dacă clasa politică post-decembristă foloseşte cu rea credință interesul 
național pentru justificarea politicii interne corupte, abuzive, uneori 
criminale (sănătate publică, regimul pensiilor) şi cel al demnității naționale, 
refuzând altora dreptul la amestec prin opinie critică în treburile noastre 
interne, renunțarea la interesul şi chiar la teritoriul naţional este un act de 
trădare, care, dacă nu va face obiectul unui proces penal al puternicilor 
zilei ce semnează fără demnitate asemenea tratate, va rămâne în istorie 
atât ca o ruşine pentru «elita politică» a timpului cât şi constatul unei 
lepădări de sine a noastră, a tuturor. 

Nicolae Henegariu 

Privită de aproape, societatea românească te uluieşte prin incoerență 
şi inconsecvenţă. Dar numai de aproape. Cum te îndepărtezi de fojgăiala 
cotidiană, cum te ridici puţin deasupra țesăturii de mârşăvii, mârlănii și 
aberaţii peste care dai la tot pasul, imaginea prinde contur precis. Aproape 
ca în faimoasa nuvelă a lui Henry James, desenul din covor spune cu totul 
altceva decât păreai tu să înţelegi. Acolo unde nu descifrezi decât mişcare 
browniană, arbitrar, improvizație — într-un cuvânt, haos — ai surpriza să 
descoperi o arhitectură perfect ordonată, o construcție ivită dintr-o foarte 
bine articulată filozofie. 

Ca să nu divaghez prea mult, vorbesc despre filozofia Securităţii. Sigur 
că alăturarea acestor două cuvinte, filozofie şi Securitate, e strigătoare la 
cer. Unde să descoperi filozofie la o adunătură de bestii violente, şantajişti, 
semidocți încântați de propria prostie, prestidigitatori ai scormonitului în 
gunoaie, mediocrități lacome; dormind cu icoana națiunii sub pernă şi cu 
scheletul aceleiaşi sub pat, performeri ai voyersimului şi virtuozi ai găurii 
din broasca uşii? Evident că nicăieri. Dar nu la Platon, Aristotel sau Hegel 
mă refer, ci la ideea unui set coerent de valori slujite cu o stăruință demnă 
de admirat — dacă n-ar fi atât de urât mirositoare. 

Privită, aşadar, de sus, pe liniile de forță ale principalelor direcţii de 
evoluţie, România oferă harta stupefiantă a unui teritoriu ce-i are în 
epicentru pe securişti, în zonele principale pe comuniştii metamorfozaţi 
într-o stângă rapace, iar la periferii — gloata amuţită după strategii 
imaginate, verificate şi exportate de NKVD. Nu mă refer doar la acapararea 
celor mai mănoase teritorii ale economiei zisă națională. În fond, dacă 
noi suntem proşti şi ei deştepţi, de ce să ne facem sânge rău c-au pus mâna 
pe cele mai bune fabrici, hoteluri sau terenuri. Mă refer mai ales la 
realitățile simbolice care fac din România o țară eternamente subdezvoltată, 
ce se târâie jenant în urma tuturor suratelor ex-comuniste, fără nici o garanție 
că le va ajunge vreodată. 

În strategia de menţinere la putere, securiştii au folosit, începând cu 
1989, tactici diverse. Mai întâi, au luat prizonieri o mână de comunişti 
reformaţi, epuizați de aşteptare, dar ahtiați după putere ca-n prima zi a 
vieţii lor staliniste. Le-au pus hăţurile în mână, i-au urcat pe capră, însă 
n-au catadicsit să ataşeze şi caleaşca. Aceasta, împinsă în porumbişte, a 
fost lăsată pe seama echipelor specializate în devastarea sistematică: în 
patru-cinci ani, n-au mai rămas din biata căruță economică decât niscaiva 
cuie ruginite (acelea pe care le invoca într-un discurs memorabil Petrică 
Roman.) 

Simultan, au fost infiltrate — prin șantaj, amenințare sau cumpărare — 
televiziunile, institutele de sondare a opiniei publice, societatea civilă, 
presa şi, evident, partidele. În scurtă vreme, frizura tip KGB putea fi întâlnită 
(şi mai poate) în prezidiile tuturor formațiunilor politice. La momentul 
potrivit, agenţii direcți sau indirecți ai Securităţii au făcut miracole de 
subminare din interior, acolo unde propaganda exterioară se dovedea 
neputincioasă. O repede-ochire în direcţia liberalismului, social-de- 
mocraţiei, creştinismului sau socialismului român (ca să nu mai vorbesc 
de naționalism şi celelalte derivate ale casei de nebuni) arată pe umerii 
cui stă democraţia în țara noastră cu ieşire la mare și intrare în pământ. 

În clipa de față, înfloritoarea Securitate nu mai are nevoie nici măcar 
de braţul său înarmat, de mâna forte întrebuințată la începutul anilor 190; 
directocrația (termenul e al lui Andrei Cornea). Astăzi, după ce economiei 
i-au fost retezate picioarele, vechii şi noii directori au devenit un balast. 
Dacă n-au reuşit să facă saltul pe covorul fermecat al patrioților cătuşei, 
cârligelor atârnate în tavan, cizmei spaniole, căluşului ori ochelarilor de 
tablă, ei sunt eliminaţi ca nişte măsele stricate ce ameninţă să infecteze 
întregul organism. 


GERII DE RIGIPS. 


Marea operaţie la care asistăm acum este ştergerea urmelor a 
doisprezece ani de jaf la drumul mare. O nouă echipă a parti- 
dului-stat-Securitate e împinsă în față pentru a construi, cu mistria nesimțirii 
şi din mortarul inocenţei perfect însuşite, o aparenţă de legalitate şi 
onorabilitate. Vor fi, probabil, şi victime colaterale. Câţiva tablagii mai 
greoi în mişcări vor fi sacrificați, câteva hahalere devenite balast îşi vor 
lua tălpăşița, o seamă de incapabili ce nu mai bat pasul de front în ritmul 
cerut vor dispărea, dar sistemul va merge mai departe. 

Să nu ne iluzionăm că democraţiile occidentale, că americanii vor veni 
în mare grabă să pună lucrurile la punct. Atâta vreme cât ţara va fi condusă 
cu o mână de fier, atât timp cât va fi linişte, cât societatea e pacificată 
(cunoaşteţi, din istorie, sensul cuvântului, nu-i aşa?), fiți siguri că 
neo-comuniştii vor zburda ca mielușeii pe pajişte în preajma Paştelui. 
Semnând un pact de neagresiune cu occidentul, pesedeii au, ca să zic aşa, 
mână liberă să calce în picioare absolut orice şi pe absolut oricine. Va 
exista întotdeauna un reprezentant al UE sau NATO (ştiţi la,cine mă refer, 
nu?) pregătit să închidă gura puţinilor români care mai îndrăznesc s-o 
deschidă spunând că nu-l deranjează că structurile economice şi sociale 
ale țării sunt infestate de securişti. 

Trăim un moment prost. Ochiul vigilent al lumii s-a mutat dinspre 
Balcani spre alte zone fierbinţi. După Irak va urma, probabil, Coreea de 
Nord, apoi cine ştie ce altă zonă nefericită a globului. Numai aici, la porţile 
Orientului, după noi urmăm tot noi: Adică noi şi-ai noştri. De fieeare dată 
când se dă impresia că taurul a fost apucat de coarne, constați că nu e 
vorba decât de-o diversiune menită să ascundă mârşăvii infinit mai mari 
decât cele, cu-o jumătate de gură, recunoscute. 

Ne-a căzut din înaltul cerului doamna Vlas, dar deocamdată ea joacă 
rolul îngeresei-gospodine ce spală temeinic dalele bucătăriei unde-a fost 
tranşat viţelul cel gras; Doamna Vlas are toate motivele să se amuze. 
Autosacrificiul ei nu poate fi decât episodul vizibil al unui târg încheiat 
departe de ochii şi urechile prostimii. Cineva trebuie sacrificat. 
Deocamdată, nu ştim cine. O fi Vântu? O fi Văcăroiu? O fi vreun general 
mai damblagit din Securitate? Vreun şef surprins că joacă pe cont propriu? 
Greu de spus. Oricum, ne aflăm într-o nouă etapă a colonizării țării de 
către securişti. Etapa în care au început să-şi scoată la iveală progeniturile. 

Mă refer la noul val al fiilor care ocupă tot mai mult paginile ziarelor. 
Deocamdată, rubricile mondene sau de scandal. Nu e foarte sigur că fiii — 
să spunem — ai fraților Păunescu vor prelua chiar atât de lin afacerile 
babacilor, după cum nimeni nu-i garantează noului Titulescu (un exemplu 
de slugărnicie juvenilă cum rareori am întâlnit chiar pe plaiurile noastre 
intens irigate de fanariotism) că va urma automat sfântului patron Năstase. 
PSD-ul, înainte de a se sparge, va mai avea de trecut acest test: al înlocuirii 
generaţiei rapace, dar abile, cu noua generaţie, la fel de rapace, dar infinit 
mai puțin dotată pentru o politică de forță. 

Să nu uităm nici ridicola încercare a lui Adrian Năstase de a-şi promova 
în forţă precocii subalterni. Pe lângă mângâierea orgoliului propriu, 
premierul făcea şi o demonstraţie de putere în fața oamenilor din partid 
ceea ce s-ar putea să-l coste. Nu cred că experimentați şacali din generaţia 
matură vor înghiți atât de uşor afrontul. 

Cu alte cuvinte, valeții stăpânilor noştri s-ar putea să nu devină neapărat 
stăpânii valeţilor noştri! Cu o condiţie: să nu ne fi transformat între timp 
cu toții în umile umbre a ceea ce păream cândva a fi. Acesta e marele 
pericol ce stă în fața societății româneşti. Restul e o tristă poveste cu 
îngeri întrupaţi din materialul grosolan al rigipsului. 

Mircea Mihăieş 
Din „România literară” n. 15, 16-22 aprilie 2003 

În urma siluirilor repetate la care 
a fost supus în întreaga perioadă 
postdecembristă, sistemul de sala- 
rizare din România este practic la 
pământ. lar desființarea convențiilor 
civile cu care actuala guvernare 
încearcă să-l salveze nu va fi, dim- 
potrivă, decât bomboana de pe coliva 
acestuia. 

Siluirilor la care a fost supus de 
politici populiste şi nesăbuite, în 
ultimă instanță neprofesioniste, în 
perioada postdecembristă, nu-i putea 
rezista nici un sistem de salarizare, 
oricât de solid ar fi fost, darămite unul 
care trebuia să se reformeze şi 
restructureze într-o tranziție de la 
economia comunistă de comandă la o 
economie de piaţă. 

În primul rând, salariaţii din 
întreprinderile care îşi acopereau din 
vânzări cheltuielile au fost puşi să 
achite şi salariile din întreprinderile 
cu pierderi, un gen de protecție socială 
prost înțeleasă, contraproductivă şi 
costisitoare, care presupune su- 
portarea socială nu numai a chel- 
tuielilor cu întreţinerea forței de 
muncă, dar şi a celor ct energia, 
materiile prime şi echipamentele 
necesare pentru menținerea unor locuri 
de muncă de fapt false. O „protecție 
socială” împotriva firii şi perfor- 
manței, care nu are ce căuta în orice 
tip de organizare economico-socială 
Şi oricum nu într-o economie de piață, 
unde întreprinderile cu pierderi sunt 
lichidate, iar personalului disponi- 
bilizat îi este asigurată o protecție 
socială organizată şi transparentă prin 
indemnizaţii de şomaj, ajutoare 
sociale şi eventual compensaţii 
salariale. Aşa însă, costurile cu mult 
mai mari pentru menținerea în viață a 
unor locuri de muncă perdante au fost 
suportate greu de ceilalţi salariaţi, în 
mod direct prin creşterea impozitării 
asupra acestora şi în mod indirect prin 
inflație. 

În al doilea rând, ceea ce părea a 
destructura mai puţin sistemul de 
salarizare decât întreținerea artificială 
în viaţă â unor locuri de muncă 


perdante, dar ceea ce de fapt s-a 
dovedit a-l afecta pe acesta pe termen 
lung în mod grav şi iremediabil, a fost 
scoaterea oamenilor anticipat la 
pensie pentru a nu-i trimite în şomaj. 
România a pierdut în perioada post- 
decembristă peste 3,5 milioane locuri 
de muncă. În şomaj au ajuns circa un 
milion de oameni. 2,5 milioane au 
suplimentat abrupt numărul pen- 
sionarilor. Sistemul de pensii s-a 
debalansat, ajungând, în numai câțiva 
ani, să aibă mai mulți beneficiari decât 
contribuenți. 

Sistemul de salarizare, pe seama 
căruia trăieşte de fapt sistemul de 
pensii, a fost sugrumat, târând după el 
spre sucombare şi pe cel de pensii. 
De unde peste trei salarii trebuiau să 
susțină o pensie, s-a ajuns ca un singur 
salariu să fie nevoit a susţine 1,5 
pensii. Dilema este clară: ori pensia 
scade mereu şi mereu în raport cu 
salariul, ori se capotează în sistemul 
de salarizare. S-a ales soluția amă- 
gitoare pe termen scurt, care apare mai 
favorabilă electoral, dar care ama- 
netează sistemul de salarizare pe 
termen lung; s-a mai dat pe ici-pe colo 
câte ceva la pensii pe seama sporirii 
fiscalizării salariilor (impozite plus 
contribuții sociale). 

Un moment dramatic în acest sens 
— dar tipic pentru politica adoptată în 
domeniu pe ansamblul perioadei 
postdecembriste — l-a constituit 
creşterea severă a contribuției pentru 
pensii la care a recurs guvernarea de 
coaliție țărănisto-liberalo-pedistă 
când sistemul de salarizare n-a mai 
putut face față plății pensiilor. A fost 
însă doar un moment dintr-o aceeași 
istorie, pentru că de întreaga situaţie 
creată sunt, evident, responsabile toate 
guvernările postdecembriste şi înainte 
de toate cele de sub președinția dlui 
Iliescu, inițiatorul de fapt al ambelor 
politici de siluire a sistemului de 
salarizare şi oricum cel sub oblăduirea 
căruia s-au derulat aceste politici cea 
mai îndelungată perioadă de timp. 

Economia reală a replicat cum â 
putut la constrângerile mereu mai 


apăsătoare impuse sistemului de 
salarizare. Anume, a coborât pe cât 
posibil mai mult nivelul de salarizare 
pentru a plăti cât mai puţine dări. 
Guvernanții, însă, pe linia urmărită, au 
procedat, ori de câte ori au apărut 
inevitabilele constrângeri de plăţi, la 
accentuarea pe mai departe, direct sau 
indirect, a fiscalității, adică tocmai 
invers decât învățămintele pe care le 
impuneau stările de lucruri din eco- 
nomia reală. 

Unde s-a ajuns? Situaţia poate fi 
caracterizată drept apocaliptică. Din 
cei 4,5 milioane de salariați, câți mai 
există în economia oficială, peste 
jumătate sunt salarizați scriptic sub 
plafonul de impozitare. Încă o bună 
parte se află la limită. Şi doar un sfert 
contează realmente în plățile de 
impozite şi de contribuţii sociale 
asupra salariilor. Altfel spus, în ceea 
ce bugetele publice vizează să încaseze 
de pe urma salariilor, acestea nu se 
pot, de fapt, baza decât pe aportul a 
circa 1,l milioane salariați. Acesta 
este apocalips! Nu se poate ca numai 
1,1 milioane oameni să întreţină bugete 
care, într-un fel sau altul, au obiective 
economice, politice şi sociale privind 
22 de milioane de oameni! Aşa ceva 
nu poate ține! Se va rupe inevitabil! 
Şi se va rupe în mod cert dacă asupra 
sistemului de salarizare se vor pune 
noi constrângeri. Noi constrângeri aşa 
cum reprezintă, de fapt şi în ultima 
instanță, desființarea convențiilor 
civile şi înlocuirea lor cu contracte de 
muncă. 

Ce se vrea prin această măsură? 
Se vrea ca sistemul de salarizare să-i 
majoreze semnificativ contribuţia la 
sistemul de pensii, întrucât convențiile 
civile nu presupuneau, iar contractele 
de muncă presupun achitarea de 
contribuții pentru pensii. Se va obţine 
ceea ce se doreşte? Indubitabil, nu! 

Economia reală nu poate plăti mai 
mult decât plăteşte! Dacă va fi forțată 
să plătească mai mult, va muri! Fără a 
mai pune la socoteală şi faptul că va 
prefera să moară decât să plătească 
mai mult! 


În momentul de faţă, fiscalitatea 
locului de muncă la nivelul salariului 
mediu pe economie este de 2,4:1, cea 
mai severă din lume. Cu alte cuvinte, 
pentru a se asigura angajatului un sa- 
lariu net (în mână) de 100 dolari, pe 
angajator îl costă 240 dolari (salariul 
net plus impozit, plus contribuţiile 
sociale suportate de angajat, plus con- 
tribuţiile sociale în contul angajatului 
suportate însă de angajator). O ase- 
menea fiscalitate nu poate fi suportată 
de ansamblul economiei reale, ci doar 
de o mică — o infimă parte — din 
aceasta. Cea mai mare parte din 
economia reală nu o onorează! 

Cei ce dau salarii mai bune sunt, 
cu unele excepții, doar cei ce îşi permit 
să nu-şi plătească dările în contul 
salariilor. Şi aceştia reprezintă 
întreprinderi de stat. Cei ce nu-şi pot 
permite să nu-şi plătească dările 
(îndeosebi micile întreprinderi pri- 
vate) dau salarii mici ca să plătească 
dări mici, şi, eventual, completează în 
plic câştigurile scriptice ale an- 
gajaţilor lor. 

Acesta este adevărul! Convenţiile 
civile constituiau o modalitate legală 
de a se da salarii mai acătării 
plătindu-se contribuții sociale mai 
mici. Desființarea acestora nu va face 
decât să accentueze munca la negru. 
Altfel nu se poate. Şi nu pentru că nu 
s-ar vrea sau pentru că s-ar dori să se 
tragă statul în piept, ci pentru că, pur 
şi simplu, nu este posibil să se facă 
afaceri când, pe baza contractelor de 
muncă, la fiecare 100 de lei dați 
salariatului, alți 140 de lei ar trebui 
îndreptați către fisc. O asemenea cotă 
de fiscalitate nu poate fi generalizată, 
deoarece economia reală nu are 
resurse pentru aşa ceva! 

De aceea, la desființarea con- 
vențţiilor civile — dacă aceasta se 
considera a fi marea problemă a 
economiei româneşti! — ar trebui să se 
procedeze doar treptat şi numai pe 
baza scăderii în paralel a cotei de 
fiscalizare a locului de muncă! 


Ilie Şerbănescu 
Din „România liberă”, 23 aprilie 2003 

CORUPŢIA 


O PROBLEMĂ INTERNĂ? 


În două numere consecutive am publicat „Confruntări în PSD”, 

” neînțelegeri ce s-au stins prin armistițiul tacit între locatarii palatelor 

Cotroceni şi Victoria. În ultima lună, criticile unor oficialități din Uniunea 

Europeană şi Statele Unite privind corupţia şi încetineala reformei au făcut 

ca PSD să strângă rândurile în jurul «partidului şi guvernului» ca pe vremea 
Tovarăşului. 

Primul critic a fost George Soros, miliardarul filantrop care a acuzat 
guvernul României că încalcă drepturile omului, plasând România alături 
de Belarus, Ucraina şi Republica Moldova în rândul țărilor ce nu respectă 
libertatea de asociere şi de exprimare. EI a dat ca exemplu Legea restrictivă 
a partidelor politice şi cea a O.N.G. care nu acordă fonduri decât celor 
agreați de partidul aflat la guvernare. De asemenea a criticat proiectul 
noului Cod penal, care «ameninţă libertatea de exprimare». Reacţionând, 
guvernul l-a acuzat pe Soros de «anacronism, lipsă de informare şi ignorarea 
cu bună ştiinţă a schimbărilor majore din societatea românească», iar 
Ministerul Afacerilor Externe îi recomanda să dedice mai mult timp 
studiului textelor de lege pe care le incriminează şi totodată să dea atenție 
şi calificativelor pe care oficialii europeni le-au acordat României. 

Calificativul pe care i l-a «acordat», nu României, ci guvernului, 
ambasadorul SUA la Bucureşti Michael Guest în cuvântarea rostită la 
conferinţa internațională a donatorilor de fonduri pentru lupta înipotriva 
corupţiei din 15 aprilie, depăşeşte uzanţele diplomatice: «... am ceva de 
spus fiecărui român care este aici şi fiecărui român căruia îi pasă cu 
adevărat de această ţară... Uneori am îndemnat, şi în public, şi într-un 
cadru privat, să se ia măsuri ferme împotriva corupției. Aproape invariabil, 
cineva îmi spune: „Domnule ambasador, nu înţelegeți”. Ei bine, prieteni, 
înţeleg şi înțeleg chiar prea bine. Înţeleg de ce oamenii de afaceri cu legături 
în interior, de ambele părţi ale eşicherului politic, nu doresc ca legi noi, 
ferme, să fie adoptate sau implementate. Înţeleg de ce anumite privatizări 
durează aşa de mult, dacă au loc vreodată. Ştiu ce sunt „lichidatorii”; ştiu 
ce legături au; şi ştiu ce se întâmplă cu conturile lor bancare şi, din păcate, 
şi cu comunitățile atunci când ei cumpără o firmă. Ştiu de asemenea ce se 

întâmplă prea deseori sau, mai degrabă, ce nu se întâmplă atunci când cei 
dinăuntru îi înfrâng pe cei ce ar trebui să câştige tranzacţia. Ştiţi şi 
dumneavoastră acest lucru. Şi este o ruşine pentru această țară. Înţeleg ce 
forțe împiedică restituirea proprietăţilor către proprietarii lor de drept. 
Înţeleg de ce anumite procese înaintează atât de încet. Înţeleg de ce 


medicamentele pentru bolnavii HIV/SIDA costă spitalele cu cel puţin 50% . 


mai mult decât în Statele Unite. Cred că ştim cu toţii cum se adaugă 
comisioanele înainte ca medicamentele să ajungă la spitale; dacă vă străduiți 
suficient să căutaţi, cred că veţi descoperi cine sunt beneficiarii. Înţeleg 
cum zeci, poate chiar sute de mii de dolari sunt cheltuiţi pentru a comanda 
medicamente nepotrivite pentru HIV/SIDA, dar potrivite pentru alte 
afecţiuni. Este incompetență? Sunt legături strânse? Nu mă pot gândi la 
alte posibilităţi. Prieteni, înțeleg toate acestea. Știu ce se întâmplă şi de 
ce. Dar faptul că aceste lucruri se înțeleg nu înseamnă că sunt corecte... 
Adevărul este că corupţia nu este o chestiune de centru-dreapta. Este 
chestiune legată de lăcomie. Este o problemă a indivizilor cărora le pasă 
mai mult de ei înşişi, de poziţia lor, de prietenii lor, decât le pasă de 
dreptate şi justiție sau, de fapt, de această țară. Pentru ei, politica nu 
contează cu adevărat. Ei vor folosi orice partid politic care le convine sau 
se vor aşeza la ușa oricui este la putere, sau la uşa oricui în afara puterii, 
dacă acest lucru este în interesul lor. Prieteni, nu trataţi corupția ca pe un 
joc politic de zvonuri și acuzaţii. Nu o trataţi ca pe un berbece de dărâmat 
ziduri... De prea multă vreme cei din interiorul acestei țări şi-au folosit 
poziţiile, legăturile şi influenţa pentru a împiedica România să-și atingă 


adevăratul potenţial şi pentru a-i împiedica pe cetățenii României să-şi 
împlinească visurile. Acest lucru trebuie să înceteze. Acum vreau să-mi 
cer scuze dacă am fost prea emotiv, dar acest lucru este ceva în care cred 
cu ardoare. Dacă tinerii din această țară nu au încredere că vor găsi slujbe 
pe măsura meritului lor, este timpul ca ei să îşi construiască o carieră în 
altă parte. Dacă cei dinăuntru, care sunt bine plasați, iau bani care ar trebui 
poate su fie folosiți pentru pavarea drumurilor sau pentru construirea 
conductelor de apă, iar cetăţenii în vârstă, care au trăit în comunism şi 
trăiesc o tranziţie dificilă, nu îşi pot permite să aibă căldură în case, atunci 
aceşti cetățeni trăiesc într-o țară care le este străină. Şi dacă sistemul 
juridic nu poate face dreptate în mod egal, corect și imparțial, fie că este 
pentru un cioban, un zidar sau un politician, atunci acest lucru este de fapt 
o crimă... Probabil că mesajul meu îl percepeţi ca pe unul doar către țara 
dumneavoastră. Ei bine spun toate acestea dintr-o dragoste profundă pentru 
România şi pentru români. Pe parcursul celor 18 luni pe care le-am petrecut 
aici, am întâlnit atâţia cetățeni români minunaţi. Oameni oneşti şi talentaţi, 
care muncesc din greu şi care sunt gata să dea totul. Oameni care ar merita 
mai mult decât le este oferit, atât pentru ei cât şi pentru copiii lor... 
Într-adevăr noi cheltuim nişte sume nu tocmai mici pentru a fi de ajutor. 
Cei mai mulţi dintre noi suntem pregătiţi să cheltuim chiar mai mult. Dar 
în schimb am dori ca toţi românii aflați în poziții de responsabilitate, în 
cadrul guvernului sau al societăţii civile, să investească la rândul lor. Să 
ia deciziile pe care noi nu le putem lua... Nu faceţi toate acestea pentru 
NATO sau UE. Nu o faceţi pentru a satisface criteriile unui credit de la 
Banca Mondială. Faceţi-o pentru voi şi pentru copiii voştri. Faceţi-o pentru 
țara voastră...) 

Reacţia celor interesaţi, a liderilor PSD, nu a întârziat. Vicepre- 
şedintele Florin Georgescu nu consideră că partidul de guvernământ a fost 
vizat de remarcile critice ale ambasadorului american, întrucât nu a fost 
nominalizat nici un membru al PSD. El e nemulțumit de aprecierile făcute 
dat fiind că fenomenul corupției nu a fost considerat a fi de natură politică. 
Deputatul PSD Radu Podgoreanu comentează optimist: «Declaraţia 
ambasadorului este încurajatoare, el validează politica Guvernului, salutând 
măsurile din pachetul anticorupţie». Al doilea om în stat, Nicolae Văcăroiu, 
afirmă: «In România corupția a luat amploare. Guest a spus că acest 
fenomen nu are culoare politică. Avem corupți toţi, nu vorbim cu „corupții 
lor” şi „corupții noştri”. Mi-e greu să vă spun dacă în PSD sunt sau nu 
sunt, la PNL sau PD sunt sau nu sunt. Ei se găsesc peste tot». lon Solcanu, 
vicepreşedinte PSD, recunoaşte: «Nivelul corupției a evoluat după 1989, 
pe fondul dispariţiei unor instituții autoritare ale statului comunist şi a 
unei crize de autoritate a instituțiilor nou-create». Ministrul Informaţiilor 
Publice Vasile Dâncu este autocritic: « Ambasadorul Guest a avut dreptate. 
EI n-a acuzat pe nimeni în mod direct. A vorbit în general despre corupție 
şi a spus că toată clasa politică, Guvernul şi mass-media trebuie să lupte 
împotriva corupției». Mai realist, secretarul general PSD Cozmin Guşă 
spune: «Este un mesaj către toată clasa politică. Corupţia nu e numai 0 
ruşine pentru România, este un fenomen care poate să devină catastrofic, 
nimeni să nu mai aibă încredere în noi». În drum spre Atena la întâlnirea 
şefilor de stat şi de guvern din Uniunea Europeană, preşedintele Ion Iliescu, 
cu aparenta sa ingenuitate şi încercatul său simţ politic, a declarat: «Este o 
exprimare a unor principii, a unor poziţii de principiu privind acest progres 
şi, cât am citit eu, ambasadorul o face cu simpatie pentru eforturile pe care 
noi le facem...» Simpatia nu este pentru PSD, aşa cum ar vrea Ion Iliescu 
să credem, ci pentru poporul român, aşa cum reiese din spusele 
ambasadorului Guest. Din replicile şi comentariile fruntaşilor PSD se 

desprinde ideea că nu PSD sau guvernanţii sunt corupți, ci întreaga societate 
şi că fenomenul nu este imputabil grupării politice cu numeroase schimbări 
de siglă, FSN — FDSN — PDSR — PSD, care guvernează țara din 1990 cu o 
întrerupere de patru ani, ci altora, comuniştilor, opoziţiei, fostei guvernări, 
în ultimă instanţă nouă tuturor, dar pentru nimic în lume lor. 

Bomboana pe coliva declarațiilor, recunoaşterilor, justificărilor şi 
acuzelor PSD pe marginea discursului ambasadorului Michael Guest a venit, 
cum era de aşteptat, de la premierul însuşi care cu nervozitate a spus: «Tot 
ne plimbăm cu corupţia în gură, avem treburi... haideţi să le facem pe 
astea, să mai lăsăm corupția... lupta împotriva corupției nu înseamnă doar 
o luptă împotriva corupților... înseamnă a normaliza şi a moderniza 
România. Dacă vom începe din nou să aruncăm pisica unii la alții, vom 
pierde din nou din vedere lucrul cel mai important, obținerea cât mai rapidă 
de rezultate împotriva corupției... Noi am intrat într-o zonă de competiţie 
extrem de dură. În loc să ne ocupăm de rezolvarea problemelor, ne 
stigmatizăm, aruncăm cu noroi unii în alţii. Unii câştigă proiecte în Irak, 
alții în Europa. Unii trăiesc din scandal, câştigă bani, câştigă poate capital 
politic... continuăm să ne înjurăm unii pe alţii şi să facem băşcălie... În 
timp ce noi ne ocupăm cu discuţii despre corupție, alții câştigă contracte 
de refacere a industriei din Irak şi Afganistan, contracte de investiții în 
Rusia şi Orientul Mijlociu... Corupţia noastră e legată de corupţia lor» a 
conchis cu încântare Adrian Năstase, găsind în sfârşit o scuză corupţiei 
noastre care, nu-i aşa, o avem, pasă-mi-te, de la ei, de la capitalişti. 
Folosind o doză de platitudini, premierul dezvoltă o «filosofie» a corupţiei 
care sună astfel în gura sa: « Corupţia este un efect al sărăciei, al scăderii 
producţiei în anii de după revoluţie, un efect al destructurării societăţii, 
un efect al mentalităților. Corupţia este, deci, şi cauză şi efect. 

La aceeaşi conferință a donatorilor de fonduri pentru lupta împotriva 
corupției unde ambasadorul Michael Guest a rostit adevăruri care au 
impresionat opinia publică, dar au lăsat impasibil partidul şi guvernul, a 
luat cuvântul şi Obie Moore preşedintele Camerei de Comerţ SUA: 
«România va fi scoasă din calendarul de aderare la UE şi în 2007 dacă nu 
va face un proiect măsurabil între acum şi următorul raport de ţară al 
Comisiei Europene... Asupra României se fac presiuni internaţionale pentru 
a întreprinde schimbări vizibile spre a se conforma agendei de integrare în 
UE în 2007... România se conformează greu şi treptat. România nu face 
decât dacă este împinsă de la spate. Trebuie să o împingem înainte... Sunt 
firme care au plecat din România din cauza corupției. Ca jurist m-am 
confruntat cu corupţia din România, care este un element de risc în domeniul 
afacerilor». 

Ministrul Rodica Stănoiu a răspuns cu detaşare în cadrul aceleiaşi 
conferințe: «Ştiu bine ce avem de făcut. Facem, reuşim; nu facem, nu 
reuşim... bugetul este aşa cum îl ştim». Secretarul general al guvernului 
Șerban Mihăilescu a contraatacat: «Noi i-am cerut domnului Moore să ne 
spună firmele acelea care au plecat din România, pentru că noi nu avem 
asemenea informaţii. Nu întotdeauna tot ce spune un investitor este 
adevărat». Aflat la Atena, preşedintele Iliescu a spus: «Luaţi-o ca pe o 
declaraţie personală a unui om care are anumite raporturi de afaceri, stimulat 
poate cumva de intervenţia ambasadorului SUA la Bucureşti, în cadrul 
aceluiaşi seminar... Nu o luaţi ca pe o poziţie care să aibă încărcătură 
oficială din partea Uniunii Europene». Tot de la Atena premierul Năstase 
a emis panseul năzdrăvan cum că îl apreciază pe Obie Moore pentru că «a 
luat decizia înțeleaptă de a se căsători cu o româncă (!)» şi l-a rugat pe 
șeful corpului său de control Victor Ponta să ia legătura cu Obie Moore 
pentru a-l întreba care sunt firmele cu probleme în afaceri din România. 

Fără pic de gingăşie pentru guvernul aflat la strâmtoare, şeful Delegației 
Comisiei Europene în România, Jonathan Scheele, a plusat: «Dacă nu se 
vor lua măsuri pentru a lupta împotriva corupției, într-adevăr va fi un motiv 
de deosebită îngrijorare. Sunt multe lucruri de făcut în România și de modul 
în care se duce lupta împotriva corupţiei de către guvern şi de orice cetățean 
român depinde cât de repede se va putea progresa în procesul de aderare 
la UE... Instituţiile juridice din România nu funcţionează cum trebuie şi de 
aceea nu sunt credibile... Dacă aș vrea să fac un rezumat, ar trebui să-l 
citez pe directorul pentru extindere Eneko Landaburu: „Nu poţi avea o 
democraţie care funcționează în mod corect, printre hoţi... Este nevoie de 
o precisă şi eficientă depistare a cazurilor de corupție din România, de 
urmărirea penală a vinovaţilor şi de pedepsirea penală a faptelor de 
corupție cu claritate maximă». 

Reprezentantul preşedintelui Iniţiativei Anticorupţie a Pactului de 


DD 


VREMEA 16 MAI - 19 IUNIE 2003 


Stabilitate; Ugo Draeta, a afirmat şi el în faţa unor oficiali români printre 
care secretarii de stat Alexe Costache Ivanov şi Toma Zaharia că: «o 
guvernare cinstită este esenţială pentru bunul mers al unei țări... Oamenii 
de afaceri străini şi români se plâng că trebuie să plătească anumite sume 
unor autorități. Efectele acestor acte de corupție sunt şomajul şi slaba 
producţie». 

Abordând cu calm valul de critici venite din Apus, preşedintele Iliescu 
şi premierul Năstase declarau la încheierea Conferinţei Europene de la 
Atena că au primit asigurări din partea majorităţii liderilor europeni că 
procesul de extindere al UE este ireversibil, România şi Bulgaria fiind 
aşteptate să devină membre la 1 ianuarie 2007. Simptomatic este însă fapi ul 
că în declaraţia finală a Conferinţei nu au fost pomenite nici România nici 
Bulgaria şi nici data aderării lor. 

Răspunzând parcă afirmațiilor făcute de preşedinte şi premier la Atena, 
comisarul european pentru extindere Guenther Verheugen a declarat la 29 
aprilie ziariştilor de la BBC: «Cele două ţări (România şi Bulgaria) sunt 
puțin nervoase, ceea ce pot pe deplin înțelege. Ele vor să fie sigure că 
data țintă pentru aderare, 2007, va fi atinsă. Aceasta nu este însă şi data 
noastră, ci a României şi Bulgariei. Liderii Uniunii Europene şi cei ai 
Comisiei susțin această dată-ţintă, dar n-au spus că este şi a noastră. Este 
obiectivul lor, pe care îl susţinem şi au promis că vor face tot ce le stă în 
putință ca el să fie atins în 2007, dar asta depinde, desigur, de progresele 
pe care ambele ţări trebuie să le facă... In ambele ţări, reforma în 
administraţie, justiţie şi continuarea reformelor economice reprezintă cele 
mai importante probleme... N-am spus că România a făcut progrese în 
lupta anticorupţiei, cele două țări abia au început să abordeze această 
problemă... Corupţia este un subiect foarte important pe agenda mea. Le 
spun mereu viitoarelor state membre că trebuie să obțină rezultate credibile 
în lupta împotriva corupției... Aş dori să văd că viitoarele state membre 
aplică „toleranța zero” față de corupție, în special față de corupţia la 
nivel înalt, care reprezintă o problemă în unele țări». 

După numeroasele critici şi avertismente pe care le-a suportat cu 
greutate, preşedintele Iliescu, aidoma unui ceainic pe foc, a dat în clocot. 
Intervievat de ziariştii de la Tages Zeitung, interviu difuzat la Deutsche 
Welle la 5 mai, afirmă: «Asta nu este constatarea ambasadorului Statelor 
Unite, este constatarea noastră înainte de toate şi aceste aprecieri, aceste 
analize asupra corupţiei ca un fenomen eroziv pentru societate, întotdeauna 
le-am făcut mai înainte de toate şi nu trebuie să reamintesc declaraţiile 
mele politice din acest punct de vedere şi analiza pe care am făcut-o în 
fața Parlamentului României. Deci nu un ambasador al nici unei ţări nu 
vine să ne dea nouă lecții în materie de luptă împotriva corupției. Spunem 
mai mult, că un ambasador ar trebui să manifeste ceva mai multă prudență 
şi statutul unui ambasador nu-i permite şi nu ar trebui să-i permită să se 
pronunţe asupra problemelor interne din țara unde este acreditat. El este 
reprezentantul unui şef de stat şi el nu are a se amesteca în treburile statului 
respectiv şi în politica guvernului respectiv. Noi îi tratăm însă cu amiciţie, 
şi pe el, şi pe alţii, şi pe toţi partenerii noştri. Este problema noastră, 
înainte de toate, lupta împotriva corupției». 

Speriat de propriile sale cuvinte, după o zi de gândire, preşedintele dă 
înapoi: «Nu e adevărat, mie îmi pare rău că presa a extras, dintr-un interviu 
foarte echilibrat, e o pasiune pentru senzațional care deformează sensul şi 
esența lucrurilor... Faţă de Michael Guest am avut şi păstrez cele mai 
calde sentimente, este unul din bunii ambasadori ai SUA, un prieten al 
României. Chiar şi ceea ce a spus, a spus-o din poziția de prieten al 
României. Eu remarcam că pentru un ambasador este bine să păstreze o 
anumită ținută față de statutul şi comunitatea (unde este acreditat - n.r.)... 
EI a făcut nişte consideraţii care nu trebuie luate drept critici vehemente. 
Adică s-a extras o notă care nu este specifică esenței interviului respectiv... 
şi-a expus nişte păreri într-o dezbatere care, pe fond, pe esenţă, sunt absolut 
corecte şi coincid propriilor noastre preocupări». 

Care Iliescu este cel adevărat, cel care îl apostrofează pe ambasadorul 
american, sau cel care îl elogiază, cel care înfierează corupţia şi 
«capitalismul de cumetrie» sau cel ce nu permite să i se dea lecţii în materie 
de corupţie, cel care luptă împotriva corupției dar nu vede nici un mare 
corupt? Dar cea mai semnificativă împrejurare la care s-a ajuns este 
împăcarea dintre preşedinte şi premier, solidarizarea structurii partid-stat 
a PSD, care s-a aliniat în spatele celor doi. Mesajul intern şi extern al 
PSD-ului reconciliat este acelaşi: nimeni nu are dreptul „să se pronunțe 
asupra problemelor interne din țara unde este acreditat”. 


Corneliu Tomescu 

e Care era de fapt cel mai hilar 
eveniment care ar fi trebuit amintit în 
Telegraf luna trecută? e Păi, bineînţeles, 
celebrele ouă ale lui Năstase! e Totuşi, 
usturându-ne obrazul pentru conducătorii 
cu care ne-a năpăstuit soarta (cu concursul 
nepreţuit al înțeleptului nostru electorat), 
ne-am abținut de la orice comentarii, 
considerând că, probabil, premierul îşi va 
manifesta public regretul pentru această 
incredibilă „scăpare”. e Ei bine, degeaba 
am sperat. e Nu numai că „distinsul” 
intelectual nu şi-a cerut scuze pentru 
abaterea de la regulile bunei purtări, şi încă 
unde, chiar în plenul parlamentului, ba 
dimpotrivă, a recidivat cu voioşie, 
răspândind în dreapta şi în stânga trivialități 
şi obscenități, ca ultimul golan din Pan- 
telimon sau marginile Colentinei. e Aşa că 
de data asta nu-l mai trecem cu vederea, 
ci facem mai jos un mic inventar vesel al 
repertoriului de vulgarități al domnului 
Năstase. 

* Casă ne dovedească probabil că 
avem 0 clasă conducătoare corespun- 
zătoare nivelului economic al vieții noastre, 
adică nivelului unei republici bananiere, 
„rafinatul colecţionar de artă şi mecena”, 
domnul Năstase, a început să cadă din ce 
în ce mai des în păcatele unui limbaj de 
care s-ar ruşina chiar şi măturătoarele de 
pe bulevard. e Şirul negru a debutat în 31 
martie, când, în plenul reunit al celor două 
camere, indispus de discuţiile asupra 
corupției şi simțindu-se probabil cu cine 
ştie ce muscă pe căciulă apropo de sugestia 
de a-i fi inventariate averile, primul nostru 
ministru s-a trezit vorbind şi a emis 
următoarea sugestie năucitoare: „Cineva 
a sugerat să vină să-mi numere găinile. 
Eu i-am sugerat să vină să-mi numere 
ouăle”. e Să nu-ţi vină să crezi. e Acest 
banc mârlănesc nu s-a auzit în vreo crâşmă 
rău famată dintr-un cartier periferic, ci în 
ditamai Parlamentul României. e Țară 
europeană, zice-se. 

* În loc să-şi pună cenușă în cap 
că şi-a dat arama pe față, nobilul Năstase 
a continuat să dea cu bâta-n baltă: în 23 
aprilie, vizitând serele de la Popeşti-Leor- 
deni, s-a trezit spunându-i unui jurnalist: 
„Ai grijă să nu-ţi intre un bondar în 
pantaloni, că ăştia fecundează tot timpul”. 
* Lasă că vulgaritatea crasă a exprimării 
şi a gândurilor care se vede că nu-i dau 
pace premierului sunt jalnice, dar stăm să 
ne gândim ce avea dumnealui în cap când 
i-a adresat acest avertisment unui bărbat: 
cum îşi închipuia oare că un bărbat poate 
fi în primejdie de a fi fecundat de un 
bondar?!? e Pe cât se ştie, ambii aparţin 
genului masculin: la rigoare (la mare 
rigoare) se poate imagina un raport sexual 
între doi reprezentanţi ai genului masculin, 
dar în nici un caz nu-l pândeşte pe vreunul 
primejdia fecundării. e Probabil că 
problema partenerului într-o relație sexuală 
e foarte nelămurită în creierii domaului pe 
care presa îl numea cu delicii „Bombone!”, 
acum puţină vreme. 

e Odată intrat în vria asta, zisul 
„Bombonel” dă dovadă că nu mai e în 
stare să se redreseze, şi se înfundă din ce 


în ce mai adânc în mocirla trivialului. e Tot 
în 23 aprilie, zi se vede nefastă pentru 
dumnealui, domnul Năstase a reiterat nişte 
exprimări incalificabile, cu care înfierase 
opoziţia la prezentarea moţiunii „Mafia 
sufocă România”. e Cu acea ocazie, 
„distinsul” recomanda opoziţiei „să nu mai 
umble cu corupția în gură”. e După 
aproape o lună, în 23 aprilie, indignându-se 
de adevărurile rostite apropo de corupție 
de ambasadorul Statelor Unite, Michael 
Guest, premierul a călcat iarăşi pe alături, 
spunând: „Ne tot plimbăm cu corupţia-n 
gură... o scoatem afară... o întoarcem, 
ne tot jucăm cu poveştile astea...” 
e Fantasmele sexuale ale domnului 
Năstase poluează viața noastră politică, şi 
aşa marcată de o incredibilă vulgaritate şi 
mitocănie. e Vrednic coleg al lui Alcibiade 
— responsabil cu cazanul în care fierb cele 
mai infame mârlănii jurnalistice, păstoral 
partidului responsabil cu umflarea 
nestăvilită şi neruşinată a corupției, domnul 
Năstase îşi arată din ce în ce mai mult 
adevărata față de descendent al cine ştie 
căror neamuri vitregite, lipsite de binefa- 
cerile educaţiei şi culturii. e Deşi el n-a 
fost câtuşi de puţin lipsit de aceste 
binefaceri, se vede că, din când în când, 
vreo strămoaşă, de care poate nici nu-şi 
mai aduce aminte, se face auzită prin 
spusele îndepărtatului nepot. 

* Nici Papaşa Iliescu n-a primit cu 
plăcere observaţiile ambasadorului 
american, şi nici pe cele ale Senatului 
Statelor Unite, preocupat de amploarea 
fără precedent a corupției în scumpa 
noastră patrie. e Dar, după ce mai întâi 
s-a stropşit, foarte indispus, a făcut 
marşarier, recunoscând că „ştim că avem 
corupție”. e Însă nu a comentat îndemnul 
apăsat al Comitetului pentru Relaţii 
Externe al Senatului SUA ca legislaţia 
anticorupţie adoptată de România să fie 
„aplicată în mod agresiv”. e La noi, 
singura agresivă e corupția. 

e Şi apropo de corupție, e nostim 
să aflăm din ziare că BCR i-a cerut lui 
Adrian Năstase fie să recupereze de la 
Viorel Hrebenciuc cele 5,8 milioane de 
dolari pe care preacinstitul om de 
afaceri şi politician le-a împrumutat de 
la Bancorex şi nu le-a mai dat înapoi, 
fie să treacă această sumă la DATORIA 
PUBLICĂ!!! Adică să plătim noi banii pe 
care i-a furat de la Bancorex domnul 
Hrebenciuc!!! e Și asta scrie negru pe alb 
în moţiunea opoziţiei „Mafia sufocă 
România”. Dar evident că nimeni nu se 
formalizează şi nu ia vreo măsură. 

* Şi tot în această celebră moţiune, 
se pune întrebarea cum de-a ajuns 
simpaticul ministru al Industriei, Dan loan 
Popescu, „în mod miraculos multimilionar 
în dolari”. e Păi, dacă stăm să ne gândim 
puţin, n-ar fi multe modalități. 

e Cum tot ne aflăm la capitolul 
Parlament, pe care l-am neglijat luna 
trecută, să nu uităm să spunem o vorbuliță 
despre episodul circăresc iscat nu demult 
în acelaşi cadru distins, între „Tribunul” 
şi un deputat PSD, cogeamite preşedinte 
al Comisiei de politică externă a Camerei 


Deputaţilor. e Ca fin diplomat ce se 
găseşte, preşedintele Comisiei de politică 
externă, domnul Radu Podgoreanu, a găsit 
de cuviinţă să-şi exprime opinia apropo de 
starea de sănătate a „Tribunului” oferindu-i 
acestuia, în momentul în care cobora de la 
tribuna Parlamentului, un flacon de 
distonocalm. e Politeţe pur diplomatică, în 
linia bunei creşteri tipice PSD. e Vederea 
calmantului nu l-a calmat pe „Tribun”, ci 
dimpotrivă: iritat, şeful de partid s-a trezit 
că-l ia gura pe dinainte şi, probabil revenind 
la normele educației din copilărie, l-a trimis 
pe „diplomat” la origini, în cea mai neaoşă 
limbă strămoşească, agrementând înjură- 
tura şi cu cpitetul benign de „dobitoc”. 
e Considerând că acest apelativ evocator 
al necuvântătoarelor nu este suficient 
pentru ambianța politică din Camera 
Deputaţilor, VC-ul nostru naţional l-a mai 
denumit pe parlamentarul PSD şi „tâmpit”, 
întărindu-şi afirmaţia cu diagnosticul „nu 
e zdravăn la cap”. 

e Citind însă cele de mai sus, eşti 
în drept să te întrebi: dar oare cine e 
zdravăn la cap, în nemaiîntâlnita noastră 
clasă politică? e Luând în consideraţie şi 
faptul că, la toate aceste abateri de la 
normele bunei cuviințe, parlamentarilor 
noştri nici prin gând nu le-a trecut să se 
indigneze, ci dimpotrivă, au reacționat prin 
hâhâieli complezente şi rânjete slinos-apro- 
batoare, ca nişte oameni familiarizați cu 
gluma grosolană şi cu invectiva grobiană. 
* Vorba franțuzului: „Chassez le naturel, 
il revient âu galop” — adică, mai pe 
româneşte, „Năravul din fire n-are lecuire”. 

e Că tot vorbeam de „Tribunul”, 
să nu uităm ultima lui ispravă de tot hazul, 
în legătură cu proprietatea asupra elegantei 
reviste „România Mare”. e Lasă că, şi-aşa, 
o nebuloasă învăluie această problemă, 
neştiindu-se nici acum cu certitudine cine 
este proprietarul acestei foi: ori „Tribunul”, 
ori iranianul-fantomă despre care zbierau 
ziarele acum un an şi ceva, ori sora mai 
mare a lui Alcibiade. e Vorba e că, la 
depunerea declarațiilor de incompatibilitate 
ale senatorilor, VC Tudor a declarat plin 
de haz: „De astăzi, Jeni Tudor, fetița mea 
de 8 ani, conduce revista România Mare. 
e Nu contestăm genialitatea odraslei 
genialului „Tribun”, numai legalitatea 
soluţiei iscă unele nedumeriri. e Pe de altă 
parte, dacă ne gândim la nivelul intelectual 
al susnumitei reviste, parcă ideea de a fi 
condusă de o fetiţă de 8 ani nu e chiar atât 
de nelalocul ei. 

e Tot la capitolul politic e interesant 
de menţionat felul în care au avut loc alegeri 
parțiale în 24 de localităţi din 18 judeţe. 
e Măcar că partidul de guvernământ s-a 
dat peste cap executând asfaltări şi acte de 
caritate cât se poate de electorale, plus saci 
întregi de promisiuni fără acoperire, 
oamenii n-au dat buzna la vot, participarea 
fiind scăzută. e Singurii cetățeni cu 
conştiinţă politică au fost niscai rromi, plini 
de bunăvoință precum şi de neştiință de 
carte... dar lasă că i-au ajutat preşedinţii 
secţiilor de votare, care le-au citit buleti- 
nele. e Ce-or fi înțeles, nu se ştie, dar de 
ştampilat au ştampilat, Dumnezeu cu mila. 


* Vorba românului: o să culegem ce-am 
semănat. Se poate altfel? 

e Apropo de minoritatea conlo- 
cuitoare (unii chiar susţin înlocuitoare), 
se aude că ultima modă la puşcărie, pentru 
tinerii rromi care fac inevitabilele stagii în 
aceste universități specifice, este implantul 
cu bile în penis. e Dar nu nişte bile 
oarecare, de rulmenţi, ci numai şi numai 
bile de aur, că doar are tata bulibaşa 
mangoți, nu-i aşa, mânca-ţi-aş! 

e La capătul celălalt al curcubeului 
se situează prăpădiţii care trăiesc pe 
marginea gropii de gunoi, scormonind prin 
maldărele de rămăşiţe aruncate de marele 
oraş şi găsindu-şi în gunoaie subzistența. 
e De curând, peste o astfel de familie de 
dezmoşteniţi ai sorții s-a abătut pe 
neaşteptate norocul: Un membru al 
familiei a găsit printre zdrenţe un plic în 
care se aflau peste 3000 de dolari. 
e Numai că la omul sărac nici boii nu trag 
— zice înțeleptul nostru popor, aşa că nici 
bieţii gunoiaşi n-au avut parte de multă 
bucurie de pe urma micii averi găsite. 
* Primo că, neavând parte în viața lor de 
dolari, n-au prea ştiut ce-s ăia şi s-au dus 
de ici colo prin periferia Bucureştilor, 
întrebându-şi vecinii dacă bancnotele sunt 
bune de ceva. e Bineînţeles că au dat şi 
peste unii mai familiarizați cu „verzişorii”, 
iar vestea s-a întins repede. e Aşa că şi-au 
făcut apariția numaidecât şi corbii, de. 
pradă, care i-au jecmănit de bani, sub 
pretextul „protecţiei” şi sub cel şi mai hi- 
lar că „vor să dea banii înapoi”. e Până 
la urmă, norocoşii găsitori au rămas tot 
atât de săraci ca înainte, păstrând din toată 
aventura doar amintirea unei scurte 
perioade în care le-a zâmbit speranța. 

* Zice poliția că românaşii noştri 
principiali, în abilitatea lor proverbială de 
a scoate bani de unde nu gândeşti, au 
născocit o nouă metodă, care constă în 
reclamarea unor furturi fictive din auto- 
mobile, pentru a obţine despăgubiri de la 
societăţile de asigurare. e Cică reclamă 
frații într-o veselie că li s-au furat oglinzile, 
roțile, capacele de roată şi altele aseme- 
nea, pe care de fapt nu le-a furat nimeni 
şi pentru care societățile de asigurare 
plătesc milioane. e Aşa o fi, dar ştim pre- 
cis că, în dimineaţa în care a ieşit în faţa 
casei şi şi-a găsit maşina Renault Clio cu 
ambele oglinzi smulse, colegei noastre care 
a avut această aventură i-a căzut cerul în 
cap. e Cu siguranţă că ar fi preferat să-şi 
ştie automobilul intact în loc să alerge pe 
la poliţie, pe la asigurări, pe la service. 
e Cu atât mai mult cu cât oglinzile, 
smulse, nu pot fi folosite în mod normal 
la altă maşină. * Iar subofițerul foarte 
amabil şi compătimitor, care a întocmit 
procesul verbal de constatare, nu dădea 
deloc semne că ar bănui-o că şi-a smuls 
singură oglinzile ca să i le înlocuiască 
asigurările. e Aşa încât ziarele, care au 
publicat ştirea cu poliţia care îi bănuieşte 
pe automobiliştii păgubaşi, poate ar trebui 
să precizeze un pic: suntem siguri că poliția 
nu-i bănuiește pe toți păgubaşii, numai 
aşa, pe unii mai cu cazier... 

Telegrafist 

Democraţia israeliană — Cazul Mordechai Vanunu 


Viczor Bratu, BBC, 03-04.05.2003 
Emisiunea „Arena” preluată de pe Internet, prin casetă vocală 


„Eu sunt funcţionarul, tehnicianul, mecanicul, şoferul, căruia i se spune ori asta ori 
ailaltă, nu te uita spre dreapta, spre stânga sau la pagina asta, nu te uita la întreaga maşinărie, 
eşti responsabil doar pentru un şurub, pentru o ştampilă. Fii preocupat de o singură problemă, 
nu-ți bate capul cu lucruri care sunt peste nivelul tău. Nu gândi pentru noi. Tu vezi-ţi de 
şofat. Mergi înainte, înainte”, Aşa începe poezia Sunt spionul vostru, scrisă de Mordechai 
Vanunu în închisoarea de maximă securitate, Ashkelon, din Israel. Condamnat la 18 ani 
închisoare, Vanunu mai are de ispăşit un an. Pentru statul evreu el este un trădător, pentru 
mulți alții însă Vanunu este un prizonier de conştiinţă, un om care s-a răzvrătit împotriva 
unui stat care-şi controlează cetățenii în numele secretului de Stat, un om care plăteşte cu 
libertatea curajul de a fi avertizat: Orientul Mijlociu se îndreaptă spre un holocaust nuclear. 
Lui Mordechai Vanunu i s-a compus şi o operă, care îi poartă numele, cu un livret inspirat 
din scrierile sale din închisoare. „Ceva groaznic se va întâmpla, atom, neutron, hidrogen, 
drumul către holocaustul nuclear”. Ce țară din Orientul Mijlociu are arme nucleare dar nu 
recunoaşte acest lucru? Ce țară din Orientul Mijlociu are capacități nedeclarate de fabricat 
arme biologice şi chimice? Ce țară din Orientul Mijlociu nu acceptă pe teritoriul său inspecții 
internaționale pentru arme de distrugere în masă? Răspunsul la aceste întrebări nu este, 
deocamdată cel puțin, nici Irakul, nici Iranul şi nici Siria. Răspunsul corect era bănuit de 
mult, dar de abia în urmă cu 17 ani cineva a avut curajul să aducă dovezi; Mordechai Vanunu 
a răspuns pentru prima dată cu voce tare la aceste întrebări: Israelul. 

Să facem cunoştinţă cu soții Ilof, septuagenari americani, activişti pentru pace din 
orăşelul Saint Paul, Minnesota, Statele Unite ale Americii. În urmă cu 5 ani, Nick şi Mary 
Ilofau înfiat un om pe care nu-l întâlniseră niciodată. La data aceea Mordechai Vanunu, căci 
despre el este vorba, petrecuse 11 ani la izolare, singur, într-o minicelulă, fără fereastră, 
timp de [1 ani. 

Mary Ilof spune că Vanunu fusese îngropat de viu, închis într-o colivie de 2 pe 3 metri, 
fără fereastră spre exterior; chiar şi plimbarea la care avea dreptul o făcea într-o incintă fără 
ferestre. 

»Vanunu este omul care a petrecut cel mai mult timp la izolare în aşa zisa lume civilizată, 
spune Nick Ilof. Când l-am văzut prima dată arăta ca un om bătrân, mult peste cei 40 de ani 
ai săi”. 

Condiţia în care se afla i-a determinat pe Ilofi să facă ceva: l-au înfiat şi de atunci au 
rămas în legătură cu el. Ei nu încetează să se întrebe însă, cum poate o țară care-şi spune 
democratică să trateze un om în acest fel: 11 ani la izolare, mai multe cereri de eliberare 
condiționată respinse. De unde neîndurarea statului evreu față de un om care nu a făcut 
decât să spună ceea ce lumea bănuia deja? 

„Această dezvăluire a secretelor i-a atribuit lui Mordechai Vanunu titlul de spion de 
gradul unu, ceea ce este foarte grav pentru Israel.” Martin Marcus este ziarist la Tel Aviv. 
„Dincolo de faptul că în anii aceia nu prea au existat variante de acest fel, nu prea au existat 
abateri, în ghilimele, de la linia oficială. Adică gestul lui Mordechai Vanunu atunci, a fost 
într-adevăr ciudat și neaşteptat, poate că societatea israeliană din anii aceia nu a fost pregătită 
pentru o astfel de... astăzi i se spune formă de protest, atunci i s-a spus trădare. De aceea, la 
Vremea respectivă, Mordechai Vanunu a fost condamnat la închisoare 18 ani, urmând ca, în 
baza legii israeliene, să i se reducă pedeapsa cu o treime pentru purtare adecvată. În cei 
aproape 18 ani de puşcărie Vanunu nu a reuşit să convingă comisiile penitenciare să-i acorde 
această treime deoarece a făcut greva foamei, deoarece a încercat să scrie tot felul de scrisori, 
nu s-a comportat conform normelor sistemului penitenciar sau conform aşteptărilor celor 
Care ar fi trebuit să-l elibereze mai devreme.” 

Familia Vanunu a venit în Israel din Maroc pe când Mordechai era copil. Şi-a făcut 
Stagiul militar, a studiat filosofia şi apoi a găsit de lucru la Dimona, un misterios complex 
industrial din deșertul Neghev. Mii de oameni lucrează la Dimona dar numai după ce se 
angajează în scris să nu divulge nimic din ceea ce văd sau aud acolo. Ani de zile Israelul a 
Susținut că Dimona este o fabrică de textile, În 1986 însă Peter Hunam, ziarist la ediţia 
duminicală aziarului britanic The Times, a auzit că un israelian deţine, şi este gata să prezinte 
dovezi despre ceea ce se fabrică de fapt la Dimona. Era vorba despre cineva care lucrase 
Chiar în interiorul fabricii de separare a plutoniului, care contribuise efectiv la fabricarea de 
arme nucleare, un om care fotografiase instalațiile respective şi avea fotografiile, un om 
care deţinea o mulțime de date despre cât material nuclear se procesa la Dimona. Peter 
Hunam l-a contactat pe Mordechai. Acesta părăsise Israelul şi trăia în Australia, renunțase 
la iudaism şi se convertise la creştinism. Sunday Times l-a adus la Londra şi a verificat 
autenticitatea informaţiilor, În cele din urmă, pe prima pagină a ediţiei din 5 octombrie 
1986, Ziarul titra Adevărul despre programul nuclear al Israelului şi publica fotografiile 
lui Mordechai. La acea dată însă Vanunu dispăruse deja din Londra. Serviciile secrete 
israeliene, care intraseră deja pe fir, i-au întins lui Vanunu o cursă clasică. La Londra ela 
întâlnit 0 americancă frumoasă care |-a convins că ar fi mai în siguranță la Roma. Odată 
ajunşi acolo, alţi agenţi ai Mossad-ului au intrat în acţiune. În ultima zi a lui septembrie 
1986, Vanunu a fost imobilizat, drogat, scos ilegal din Italia la bordul unei mici ambarcaţiuni 
Seszra FE Se inconştiență în Israel. Ordinul fusese dat personal de premierul Schimon 

i programului nuclear israelian. 
2 tel A susţine și astăzi că Mordechai Vanunu este un trădător de țară. Într-un 
raci ge or at E BC-ului, Schimon Perez spune că Vanunu trebuia judecat. Fostul prem 
gnoră însă întrebările legate de răpirea ilegală a lui Mordechai din Italia. 
Procesul lui Mordechai Vanunu s-a ținut în mare secret; când era adus la tribunal i se 


cu vizorul tras pentru a nu putea să facă vreun gest 
, îi bruia vocea pentru a nu se face auzit. A fost găsit 
Vitlavat de trădare şi spionaj. Încălcase legea şi propriul angajament de a-şi ține gura. A 
Primit o pedeapsă neobişnuit de aspră: 18 ani, doar. 


ier 

Pentru avocatul său, Ronen Bergman, Vanunu a fost tratat astfel din răzbunare şi pentru 
a se da un exemplu pentru ca alții să nu îndrăznească să calce tabuul seoretomaniei care 
planează peste arsenalul nuclear al Israelului ca şi peste întreaga societate israel iană. Ziaristul 
Martin Marcus mai are însă o explicaţie: „„Vanunu a venit dinăuntrul, din interiorul sistemului 
în care se pătrunde, până astăzi, foarte greu. Pentru ca un om să ajungă tehnician la un loc 
atât de secret precum este reactorul atomic de la Dimona trebuie să treacă prin foarte multe 
comisii de anchetă, de verificare, i se verifică dosarele, foarte, foarte greu se obţine statutul 
de tehnician. Vanunu a lucrat câţiva ani acolo beneficiind de încrederea direcţiunii şi, 
bineînțeles, a securității israeliene şi deodată, neaşteptat, a încălcat această încredere. De 
aici provin tot felul de fenomene ulterioare inclusiv, hai să-i spunem, înverşunarea împotriva 
sa. Dincolo de faptul că a fost acuzat de spionaj şi de trădare, Vanunu a încălcat încrederea şi 
a înşelat aşteptările celor care-şi puseseră cuvântul pentru el, care giraseră pentru el şi aşa 
mai departe”. ș î AEP 

Mordechai Vanunu a început ispășirea pedepsei pe 27 martie 1988. In Israel nimeni nu 
l-a plâns. Pentru majoritatea israelienilor el chiar era un trădător care pe deasupra se şi 
lepădase de iudaism devenind creştin. Dar dacă Mordechai dispărea în celula lui fără fereastră, 
adevărul ieşise deja la lumină. Astăzi, experții afirmă că Israelul este a şasea putere nucleară 
a lumii. Deţine bombe atomice de mică putere, mine nucleare şi rachete nucleare cu rază 
medie de acţiune ce pot fi lansate din aer, de la sol şi de pe mare. Plutoniul se fabrică la 
Dimona, armele nucleare sunt asamblate la ludefad şi depozitate la Zacharia şi Eilabun. 
Laboratoarele pentru arme biologice şi chimice sunt la Neviona. Israelul nu a confirmat, 
dar nici nu a infirmat niciodată aceste informaţii. Pur şi simplu nu a comentat subiectul. 

Totul a început în anii '60 când, pe atunci, foarte tânărul Schimon Perez a negociat în 
secret cu francezii cumpărarea unui reactor nuclear cu utilizări militare. Aşa a apărut uzina 
de la Dimona, care s-a extins an de an la suprafață, dar mai ales în subteran. Programul 
nuclear israelian s-a dezvoltat sub protecția unei înțelegeri cu Statele Unite care se numeşte 
până astăzi ambiguitate nucleară. Programul poate continua atâta timp cât rămâne secret. 
Ambiguitatea nucleară este un lux pe care şi-l permite numai Israelul, țară care este până 
astăzi o zonă liberă de inspecții internaționale de armament şi care nu a semnattratatul de 
neproliferare nucleară. Chiar şi unii israelieni consideră părtinitor tratamentul pe care 
Occidentul îl aplică Israelului, tratament ilustrat şi de cazul Vanunu... În majoritatea lor 
israelienii sunt însă de altă părere, părerea fostului premier Schimon Perez: „Dacă cineva 
vrea să te omoare şi te foloseşti de o înşelătorie ca să-ţi salvezi viaţa, nu este ceva imoral. 
Dacă nu am avea inamici, nu am fi nevoiţi să apelăm la aşa ceva”, spune fostul premier, 
referindu-se la ambiguitatea nucleară. Schimon Perez nu recunoaşte însă nici astăzi că Israelul 
deține arme nucleare... 

In noiembrie anul trecut au venit primele semne că tratamentul aplicat lui Mordechai 
Vanunu începe să se îmbunătățească. Pentru prima dată autorităţile au permis filmarea şi 
fotografierea audierii cererii sale de eliberare condiționată. Cererea a fost respinsă însă pe 
motiy că Vanunu încă deţine secrete care, divulgate, pot afecta interesele Israelului. Între 
timp secretele de la Dimona au început să se scurgă în lumea din afară şi pe alte căi. Mai 
mulți foşti angajaţi au rupt şi ei legea tăcerii; bolnavi de cancer ei susțin că s-au îmbolnăvit 
pentru că au lucrat cu material radio-activ în condiţii de securitate neadecvate, iar acum 
uzina nu mai vrea să audă de ei. Ariel Spieler, un supravieţuitor al holocaustului, a lucrat la 
Dimona 27 de ani; bolnav şi el de cancer, lu 
Dar când e vorba de dat interviuri, până şi curajosul Ariel Spieler evită. „Serviciile secrete 
m-au redus la tăcere, mi-au spus să nu suflu o vorbă şi ce pot să fac? Mi-au spus că o să 
sfârşesc ca Vânunu. De câți ani putrezeşte în închisoare, de 1/7 ani; aş fi vrut să vorbesc, dar 
Vreți să ajung la închisoare?” a declarat Ariel Spieler BBC-ului. Nimeni din grupul 


pensionarilor de la Dimona nu vrea să vorbească. Peste Israel pare să planeze o cenzură 
nevăzută, dar puternică... 


„»+ Marea majoritate a populației încă trăieşte cu sentimentul că este 
înconjurată 4. duşmani şi probabil că 


Şi, evident, o politică de stat uneori.” 


Pe 19 februarie lui Mordechai Vanunu i s-a mai refu 
condiţionată. Totuşi soților Ilofli s-a permis să- 


pari cu fratele cel mare. lată-mă ispăşindu-mi 


mi povara, car-o alături 
in tren, stația următoare 


ptă să obțină despăgubiri pentru el şi colegii lui. 

aniversară. 


tele Unite. 


e Sondajul CURS, realizat în pe- 
rioada 25 martie-4 aprilie, atestă o scădere 
a electoratului PSD: 

— procentajul pe partide este de 45% 
PSD, câte 16% PNL şi PRM, 10% PD, 
5% UDMR, 4% PUR, 3% PNŢCD, 38% 
fiind nehotărâţi sau nu ar vota; 

— la alegerile prezidenţiale Adrian 
Năstase ar obține 40% din voturi, 
Theodor Stolojan 21%, Vadim Tudor 
19%, Traian Băsescu 12%, Mircea 
Geoană 3%; 

— faţă de ianuarie, când 48% din 
intervievaţi considerau că guvernul Năstase 
nu e capabil să îmbunătățească situația 
economico-socială, la data sondajului 51% 
au fost de această părere; 

— direcția în care merge ţara era 
greşită în ianuarie pentru 50%, iar în martie 
pentru 56% din cei întrebaţi; 

— pentru prima dată ponderea celor 
care susțin că întreprinderile cu pierderi 
ar trebui subvenţionate este mai mică decât 
a celor care optează pentru privatizarea 
sau închiderea lor; 

—900.000 de gospodării, adică 12%, 
au cel puțin o persoană plecată la muncă 
în străinătate, care trimite familiei în medie 
200 de euro pe lună. 

* Fraudele realizate pe Internet au 
sporit de la 16.775 în 2001 la 48.252 în 
2002. În acel an, proporția fraudelor pe 
țări era de: 76,7% - SUA, 5,1% - Nigeria, 
3,5% - Canada, 2,0% - Africa de Sud, 
1,7% - România, 1,3% - Spania. 

* Raportul FMI prezentat la înce- 
putul lunii aprilie califică pozitiv creşterea 
economică a României care este estimată 
la 4,9% pentru anul în curs. Rata mare a 
inflaţiei, arată raportul, face necesare 
restrângerea cheltuielilor bugetare şi 
restructurarea întreprinderilor de stat. 
Majorarea nejustificată a salariilor, 
societăţile comerciale cu pierderi şi blocajul 
financiar vor submina şi în acest an 
redresarea economiei, conchide raportul. 

* Seminarul de preaderare la UE, 
care a avut loc la 7 mai la București, 
constituie un avertisment pentru guvernul 
României ce mai are câteva luni pentru a 
face reformă în sectorul energetic și în 
sistemul de pensii, fără de care nu va primi 
statutul de economie de piață funcţională 
în 2003, condiţie indispensabilă pentru 
aderare în 2007. Acesta este mesajul 
transmis de Peter Grassman, şef. sector 
țări candidate, şi Riccardo Maggi, respon- 
sabil pentru România în cadrul aceleiaşi 
structuri: «Programul Economic de 
Preaderare pe anul trecut a fost, pe alocuri, 
prea optimist, iar standardele statistice 
folosite nu au fost tot timpul compatibile 


ș y L.ă Li 
9 mai o aniversare? 
9 mai este aniversarea «victoriei împotriva fascismului» în cel de-al doilea 


război mondial. Europa occidentală a ales această dată-simbol ca «zi a Europei», 
„care, prin aderarea statelor din centrul şi răsăritul Europei, devine şi ziua lor 


„ Pentru români această zi reprezintă victoria comunismului bolşevic şi a 

j Armatei Roşii în războiul care a dus la ocuparea României, la impunerea cu 

| forța a comunismului, la milioane de arestări şi zeci de mii de ucideri, la înrobirea 
României de către Uniunea Sovietică şi i la scoaterea țării din circuitul european. 3 
„ Pentru români, ziua de 9 mai este o tristă comemorare în care deplângem 
ele terorii comuniste de o jumătate de veac şi cedarea țării parafată de. . 
illa Moscov şi seu la ta de marile emotii Space Analia” 


cu cele din Uniunea Europeană. Țintele 
pentru acest an pot fi apreciate ca realiste 
doar dacă se va face reformă structurală 
în lunile următoare». 

e Ambasada SUA la Bucureşti a dat 
publicității la 7 mai o declaraţie, referitoare 
la interviul preşedintelui Iliescu difuzat de 
Deutsche Welle, din care reproducem: 
«Multe companii americane ezită să intre 
pe piaţa românească exact din cauza 
temerilor legate de corupție. Alte câteva 
au venit şi au plecat din cauza problemei 
corupției. De aceea, din punctul nostru de 
vedere, nu este numai o problemă 
internă...) 

e O nouă minune făcută de autori- 
tățile noastre este includerea abonamen- 
telor Radio-TV în factura de energie 
electrică. Indignarea populaţiei nu e mică, 
întrucât sunt obligate să plătească abona- 
mentul de radio şi televiziune atât socie- 
tățile comerciale de orice dimensiune chiar 
fără nici un salariat, chioşcurile, asociaţiile 
familiale, persoanele fizice autorizate, 
asociaţiile de proprietari, precum şi toate 
gospodăriile electrificate, indiferent că au 
sau nu radioreceptoare sau televizoare. S-a 
ajuns la aberaţii ca aceea de a încasa abo- 
namentul de radio şi televiziune de la surzi 
sau de la proprietarii de cavouri electri- 
ficate. Plătim şi pentru vii, şi pentru morţi! 

e Arcadie Opaiţ, preşedintele Socie- 
tății pentru Cultură „Mihai Eminescu” din 
Cernăuţi, solicită intervenția șefilor de stat 
din România şi Ucraina pentru a reintra 
în posesia Palatului Naţional al Românilor 
din Cernăuți. Scriitorul Arcadie Opaiţ, care 
este şi liderul Ligii pentru Apărarea 
Drepturilor Omului din regiunea Cernăuţi, 
a anunţat, la Suceava, că cererea sa vine 
în urma refuzului administrației de a 
retroceda clădirea, în care se intenționează 
amenajarea unui Centru Cultural Român. 

* Primarul Timișoarei, Gheorghe 
Ciuhandu, a trimis recent, în calitate de 
preşedinte al Asociaţiei „Astra Română”, 
un protest adresat celor mai importante 
instituţii ale statului (Preşedinţie, Guvern 

şi Parlament) în care se denunță „falsi- 
ficarea recensământului în urma căruia 
românii din Timocul sârbesc aproape că 
au dispărut”, Printre semnatarii petiţiei se 
mai numără şi IPS Nicolae, mitropolitul 
Banatului (în calitate de vicepreşedinte al 
asociaţiei), precum și Cristea Sandu Timoc, 
secretar general. Înaltele personalități 
timişorene, care sunt de părere că Occi- 
dentul ar trebui să afle ce se întâmplă cu 
românii din Timoc, au cerut guvernanţilor 
să facă demersurile necesare trimiterii mai 
departe a protestului, atât la Consiliul 
Europei, cât şi reprezentanților Ambasadei 

Republicii Serbia şi Muntenegru la Bu- 
cureșşti, respectiv guvernului de la Belgrad. 
„Românii din Serbia de răsărit sunt 
convinşi că recensământul a fost falsificat 
din interese de stat şi pentru motivul ca 
românii să nu reprezinte o dificultate 
majoră în cadrul viitoarelor regionalizări 
din Serbia, în care regiunea dintre 
Morava-Timoc-Dunăre şi munţii Artani să 
nu poată deveni o zonă separată în care 
locuiesc în majoritate români sau vlahi, ci 
să poată fi divizată între regiunile limitrofe 
sârbeşti”, se arată în protest. 

e Formațiunile ce se consideră de 
dreapta şi cate au guvernat dezastruos între 
1996-2000 se agită politic şi electoral. 
Astfel, PNŢCD a cooptat în conducerea 
partidului, ca vicepreşedinte, pe Maria 
Theodoru, preşedinta Asociaţiei Proprie- 
tarilor Deposedaţi Abuziv de Stat şi, prin 
protocolul semnat, s-a obligat să susțină 
scopurile asociaţiei referitoare la respec- 
tarea drepturilor de proprietate ce vizează 
restituirea in integrum, acordarea de 
despăgubiri la valoarea reală pentru 
imobilele ce nu mai pot fi restituite în 
natură. Motivul afilierii la PNŢCD a fost 
explicat astfel de Maria Theodoru: «Nu 
înţelegem ca P.P.C. să ne ducă alături de 
Acţiunea Populară şi Emil Constantinescu, 
care n-a făcut nimic pentru proprietari». 

e Tabăra liberală a sărbătorit 
fuziunea cu Uniunea Forțelor de Dreapta 
într-o atmosferă încărcată de critici la 
adresa preşedintelui Theodor Stolojan. În 
această ordine de idei, Valeriu Stoica a 
spus: «Nu trebuie să ne gândim şi nici 
măcar să vorbim despre o alianță cu PSD 
în 2004 sau 2005. Dacă acum Stolojan 
ţine un discurs critic la adresa PSD, oare 
în 2004 toate adevărurile despre partidul 
de guvernământ or să dispară?», iar Crin 
Antonescu a declarat: «Există pericolul de 
a fi o dreaptă confecționată. Nu trebuie 
să fim dreapta cuiva». La acestea, 
preşedintele partidului a replicat: «Trebuie 
să ajungem în 2004, să avem un scor 
electoral care să ne îndreptățească să 
guvernăm şi atunci vom lua deciziile care 
se impun». 

e Constantin Cătălin Chiriţă se 
reîntoarce la matcă. După ce a părăsit cu 
zgomot PNȚCD acum doi ani, înființând, 
împreună cu Vasile Lupu, Partidul Popular 
Creştin, părăseşte şi opțiunea acestuia 
pentru Alianţa Populară a lui Emil 
Constantinescu şi revine la partidul 
prezidat de Victor Ciorbea, într-o funcție 
de conducere. 

Un nou mutant pe scena politică 
românească unde, cum spunea primul rege 
al României, avem mulți oameni de talent, 
dar puţine caractere. 

e Doi lideri reîmpăcați, Emil 
Constantinescu şi Vasile Lupu, au susținut 
la Bârsăneşti, județul Bacău, candidatul 
lor pentru alegerile locale. Cu această 
ocazie au lansat un «Apel către prietenii 
din PNŢCD» chemându-i pe aceştia să 
se alăture demersului de regrupare a tuturor 
forțelor politice care au compus CDR. 

PNȚCD a respins apelul ca fiind o 
încercare de racolare peste capul condu- 
cerii partidului. 

e Criza din PNŢCD a devenit 
subiect de discuţie în Partidul Popular 
European (PPE). Pe 5 şi 6 mai, Biroul 


POPII, 


ECONOMIE 


Politic al PPE va lua în discuţie incapa- 
citatea actualei conduceri a PNŢCD de a 
propulsa partidul în Parlamentul României. 
Deşi s-a declarat nu o dată un prieten bun 
al lui Victor Ciorbea, vicepreşedintele PPE 
Wim van Velzen i-a scris recent acestuia 
o scrisoare deosebit de dură cu privire la 
situația din PNŢCD. 

e Preşedintele PNTCD Suceava, 
Orest Onofrei, a anunţat ieri că a renunţat 
la postul din conducerea centrală a 
partidului, precizând că nu mai poate 
rămâne în aceste structuri după ce a criticat 
public direcţia greşită în care se îndreaptă 
formațiunea. Orest Onofrei, care era 
membru în Biroul Naţional de Conducere 
al PNŢCD şi vicepreşedinte al partidului, 
spune că autosuspendarea sa reprezintă 
un gest moral deoarece nu poți activa 
într-o structură pe care nu o mai agreezi. 
Onofrei a afirmat recent că PNŢCD nu 
mai poate fi salvat fiind „condus de un 
şaman care apelează la tradiții şi cultul 
înaintaşilor de fiecare dată când partidul 
se poticneşte”. 

„Singura şansă pentru salvarea 
creştin-democraţiei în România nu este 
constituită de fuziunea partidelor care se 
revendică aparținătoare acestei doctrine 
politice”, se arată într-un document 
adoptat de Biroul Judeţean Suceava al 
PNŢCD. 

e Preşedintele Victor Ciorbea, aflat 
la Bruxelles, a primit cu indiferență vestea 
demisiei lui Orest Onofrei: „E problema 
lui”, a: spus liderul țărănist. Ciorbea n-a 
exclus însă posibilitatea ca şi Onofrei să 
facă parte din acel grup de ţărănişti condus 
din umbră de Emil Constantinescu, 
grupare care urmăreşte — potrivit decla- 
raţiilor sale — desființarea PNŢCD. 


